**PREDSTAVITEV NOVOSTI PRI PREDPISOVANJU IN IZDAJI MP – 1.12.2024**

Vprašanja iz klepeta delavnice z dne 23. 10. 2024

**SPLOŠNO ARTIKLI**

1. Nar. 8 je dejansko obnovljiva naročilnica. Zakaj se uvaja nov dokument?

Odgovor: Gre še vedno za Naročilnico za medicinski pripomoček, le njena tehnična opredelitev zaradi izvajanja kontrol je drugačna in vezana na vrsto MP, ki se izdaja na ravni artikla ali sistema artiklov (kombinacija različnih artiklov, ki so medsebojno lahko povezani). Tehnično je podobna rešitev, kot je to za obnovljivo naročilnico.

1. Kaj, če zdravnik predpiše količino za manj kot 90 dni?

Odgovor: Za vrste MP, ki se izdajajo na ravni artikla, bo predpisana količina vedno 1, obdobje pa najmanj 90 dni, lahko pa tudi 180, 270 ali 360 dni. Izdana količina artiklov bo vezana na življenjsko dobo artikla, vendar bo lahko število izdanih kosov nižje od maksimalno dovoljene količine iz šifranta artiklov.

1. Kako bo izgledal predpis na naročilnici? Ali bo napisan sistem ali artikli?

Odgovor: Na naročilnici bo predpisana vrsta MP, s količino 1 in obdobjem 90, 180, 270 ali 360 dni. Zdravnik torej ne predpisuje artiklov ali sistema artiklov. Na podlagi tako izdane naročilnice potem dobavitelj izdaja trimesečne količine artiklov ali sistemov artiklov.

1. Obstajajo različni sistemi in s tem različne šifre?

Odgovor: Znotraj vrst MP imamo različne artikle in ti artikli so združeni v različne sisteme artiklov.

1. Kje v ozadju (kontroli) se bo videlo, kateri sistem izdajamo, če bomo prijavili samo artikle?

Odgovor: V prilogi pogodbe bodo navedeni samo artikli. Iz šifranta sistemov artiklov (sestavni del javnih šifrantov objavljeni na spletni strani ZZZS) pa bo razvidno, kateri artikli so vključeni v sistem. Dobavitelj bo izbral šifro artikla ali šifro sistema, ki ga izdaja. Artikel in sistem artiklov imata 7 mestno šifro. Artikel ima vodilno številko 1. Sistem artiklov pa ima vodilno številko 2. Ob izdaji MP dobavitelj v on-line zapiše ZZZS šifro artikla ali ZZZS šifro sistema artiklov. Zapisane podatke v sistemu on-line tudi prebere.

1. Isti izdelek ima tako lahko dve ali več šifer vrst MP?

Odgovor: Artikel lahko pripada različnim vrstam MP in različnim sistemom artiklov.

**NADSTANDARD**

1. Pri dobavitelju se izda samo artikle iz pogodbe...nadstandarda ni ... kako je to mišljeno?

Odgovor: ZZZS se je za vse artikle, ki so dosegljivi na slovenskem trgu, za inzulinske črpalke in njihove potrošne materiale, senzorje, oddajnike in sprejemnike, ter MP za zaščito ustne sluznice, dogovoril s pooblaščenimi predstavniki v Sloveniji, da se bodo zagotavljali v okviru določenih cenovnih standardov brez doplačil za zavarovane osebe. Zato nadstandardnih izdaj ni.

1. V primeru izdaje MP na nivoju artiklov se lahko izda samo standardni MP iz seznama. Kaj se zgodi, če pride na trg nov artikel, ki ga še ni na seznamu, se v tem primeru lahko izda kot nadstandardni MP? Ali se do uvrstitve na seznam sploh ne sme izdati na Naročilnico?

Odgovor: V primeru novega artikla na trgu v Sloveniji pooblaščeni predstavnik proizvajalca obvesti o tem ZZZS. Do uvrstitve na seznam artiklov, ki ga določa ZZZS se takšen artikel ne more izdati na podlagi naročilnice.

**SLADKORNA**

1. Za senzorje, oddajnik in sprejemnik je predpisana šifra vrste MP za izdajo sistema. Kako je v primeru izdaje senzorja in oddajnika (brez sprejemnika)? Kako bo to označeno?

Odgovor: V primeru, ko se izda npr. senzorje, se izdaja evidentira na ravni izdaje artikla. V primeru izdaje senzorja in oddajnika in/ali sprejemnika pa se evidentira izdaja sistema artiklov, ki vključuje kombinacije izdanih artiklov. Za to je poskrbljeno z določitvijo različnih sistemov artiklov.

1. V primeru, da zdravnik na naročilnico predpiše 13 senzorjev, ali jih smemo izdati? Mišljeno za obnovljive naročilnice, ki jih že imajo pacienti.

Odgovor: V primeru, da je naročilnica izdana pred 1. 12. 2024 bo dobavitelj od 1.12. 2024 lahko izdal trimesečno količno MP (senzorjev), ki pripadajo tej vrsti pripomočka, glede na življenjsko dobo posameznih artiklov, ki je določena v šifrantu artiklov.

1. Ali lahko zavarovana oseba, ki je oddajnik prejela pred ali po 1. 12. 2024 in njegova doba trajanja še ne izteče (doba trajanja oddajnika je 1 leto), izbere senzorje, ki že imajo vgrajen oddajnik, ali je vezana na senzorje, ki se povezujejo s predhodno prejetim oddajnikom. Obstoječi senzorji imajo oddajnik, pri novih pa je ta vgrajen v senzor in se zavrže skupaj z njim po 7 dneh uporabe. Sistem hibridne zaprte zanke se lahko uporablja z obema senzorjema.

Odgovor: Zavarovana oseba lahko zamenja senzorje za novejše z že vgrajenim oddajnikom, ne glede, da doba trajanja predhodno prejetemu oddajniku še ni iztekla.

1. Ali bomo lahko testne lističe - *1232 Diagnostični trakovi za aparat za določanje glukoze v krvi* po 1. 1. 2025 izdajali tudi kot nadstandard?

Odgovor: S 1.1.2025 je predvideno znižanje cenovnega standarda za testne lističe iz 0,47 na 0,42 eurov za kos. Testni lističi se bodo lahko izdajali tudi od 1. 1. 2025 tudi kot nadstandard, vendar mora dobavitelj imeti v pogodbi najmanj enega brez doplačila. Vsi testni lističi navedeni v prilogi pogodbe so brez doplačila.

**MP ZA ZAŠČITO USTNE SLUZNICE**

1. Ali smejo MP za zaščito ustne sluznice izdajati le magistri farmacije ali tudi farmacevtski tehniki?

Odgovor: V skladu z Uredbo MDR proizvajalec medicinskega pripomočka določi, kdo je usposobljena oseba za izdajo MP in praviloma poskrbi za izobraževanje. Če proizvajalec ni določil posebnih omejitev, potem bodo te MP lahko izdajali tudi farmacevtski tehniki.

1. Ali lahko pojasnite, kako bo potekala izdaja sistemov za ustno sluznico? Kdo bo določil katere in koliko posameznih ustnih vod, gelov in/ali sprajev bo dobil pacient? A bo to vnaprej definirano ali bo to določil zdravnik ali si bo to izbral pacient prosto na izdajnem mestu?

Odgovor: Zdravnik bo predpisal Medicinski pripomoček za zaščito ustne sluznice v količini 1 in za obdobje 90, 180, 270, 360 dni. Dobavitelj bo o delovanju ustnih vod, gelov, sprejev natančno seznanjen s strani pooblaščenih predstavnikov proizvajalcev v Sloveniji. Glede na način delovanja ustnih vod, gelov, sprejev so sestavljeni tudi sistemi artiklov in določene maksimalno dovoljene količine. Zavarovana oseba si bo ustne vode, gele, spreje izbrala po posvetu z usposobljenim strokovnim delavcem dobavitelja.

**PONOVNE IZDAJE**

1. Konkretni primer: izdaja nosnega katetra za obdobje 90 dni je lahko od 1  do 9 kosov, zavarovana oseba je upravičena do največ dveh kosov na mesec

Odgovor: Ponovne izdaje se ne bodo evidentirale na ravni artiklov. V okviru ponovne izdaje se bo na naročilnico za vir kisika (npr. koncentrator kisika ali sistem za dovajanje tekočega kisika) lahko izdalo največ 3-mesečno maksimalno količino (1333 in 1334 do 6 kosov na enkrat ter otroški 1346 do 13 kosov naenkrat), glede na Pravila OZZ.

1. Na koliko časa lahko uporabnik ponovno prejme rokavice / elektrode (brez naročilnice) ter kako to poteka? - predpis naročilnice na 6 let

Odgovor: Zavarovana oseba lahko prejme novo količino rokavic/elektrod po izteku dobe trajanja predhodno prejete količine, prejme pa količino, ki jo je predpisal zdravnik na predhodno izdani naročilnici za istovrstni MP.

**UREJANJE POGODB Z DOBAVITELJI**

1. Ali je ZZZS že vzpostavil šifrant artiklov za dodajanje artiklov v pogodbe ali bo dodajanje artiklov potekalo kot sedaj?

Odgovor: Šifrant artiklov je že dostopen na naši spletni strani. Pošiljke z artikli se lahko posredujejo od 5. 11. 2024 naprej, z datumom veljavnosti seznama 1. 12. 2024. Vse ostalo ostaja nespremenjeno.

1. Zakaj moramo ponovno prijavljati stare, obstoječe šifre, samo za čas tega prehodnega obdobja, če že danes vemo, da te šifre ne bodo več obstajale? Se pravi - senzor PONOVNO prijavimo kot 1247 in senzor prijavimo TUDI KOT 1257?

Odgovor: Zaradi tega, da bo omogočena izdaja artiklov, ki jih je določil ZZZS od 1. 12. 2024 dalje, tudi za vse tiste primere, ko so naročilnice izdane pred tem datumom. Torej to se bo upoštevalo pri izdanih naročilnicah v mesecu novembru 2024 in izdanih obnovljivih naročilnicah, na podlagi katerih bodo pa izdaje artiklov od 1.12.2024 dalje.

1. Rekli ste, da se sistema ne prijavi v pogodbo (začetni slide)

Odgovor: V pogodbo se prijavijo samo posamezni artikli, ne sistemi artiklov. Sistem artiklov (ki se ne prijavljajo v pogodbo) je kombinacija vnaprej določenih artiklov in različic artikla, ki se izda skupaj na nivoju vrste MP.

Res pa je, da sta dve vrsti MP poimenovani »sistem…«. Ker gre v tem primeru izključno za poimenovanje vrste MP, ne poimenovanje artiklov, se artikli iz obeh vrst MP prijavijo v pogodbo:



1. Ali se pri servisih menjava akumulatorjev uvršča pod popravila ali vzdrževanje? Kakšna je doba trajanja za akumulatorje?

Odgovor: Akumulatorje za elektromotorne vozičke in električne skuterje se od 1.12.2024 uvršča med rezervne dele, in sicer med vzdrževanja. Na naši spletni strani [Podrobnosti - Zavod za zdravstveno zavarovanje Slovenije](https://www.zzzs.si/zzzs-api/e-gradiva/podrobnosti/?detail=08365D5741AC0693C1257D8F004AB2BB&cHash=bde1487ae08b14a92458bd84c5e79688) je objavljena datoteka »Rezervni deli – vozički« z naborom rezervnih delov, katerih cene morajo dobavitelji predhodno uskladiti z ZZZS. Enako velja za ceno akumulatorja za električni skuter. O tem so bili dobavitelji, ki imajo v pogodbi navedene MP, že obveščeni po elektronski pošti in zaprosilom, naj predlagane cene akumulatorjev in rezervnih delov pošljejo v pregled. Življenjsko dobo tudi za akumulatorje določi proizvajalec.

**NOVA UREDITEV V LETU 2025**

1. Ko bo možnost izdaje MP omogočena pri različnih dobaviteljih (na isto naročilnico) sprašujem ali bodo naročilnice ON LINE in ali bo vidna zgodovina izdaj, kot je to pri izdaji zdravil?
2. Kaj v primeru, če ni zdravstvene kartice (na primer da je oseba v bolnišnici in pride svojec) - kako bomo brali podatke?
3. Sedaj za branje podatkov o  naročilnici potrebujemo številko naročilnice. Ali se bo do podatka o odprtih naročilnicah lahko prišlo le z branjem pacienta?
4. Naročilnica za prsno protezo, nedrček bo veljavna 6 let. Zavarovana oseba se odloči zamenjati dobavitelja. Kako oz. s čim pride k nam, ko se odloči nadalje prejemati protezo/nedrček pri nas?

Odgovor: Rešitve, ki bodo uveljavljene v prihodnjem letu, bodo predstavljene pred uvedbo.

Zavod za zdravstveno zavarovanje Slovenije,

Ljubljana, 13.11.2024